Tilqima tista’ ssalva ħajja. Il-prevenzjoni u l-protezzjoni huma t-tema ta’ kampanja Ewropea favur it-tilqim mill-għaqda dinjija tas-saħħa. Tilqim għall-ħajja, hi t-tema din is-sena għall-ġimgħa Ewropea ddedikata lit-tilqim. Il-messaġġ ewlieni hu li kull tifel u tifla hu importanti li jitlaqqmu sew għall-prevenzjoni u anke għall-protezzjoni mill-mard. Tfal u żgħażagħ Maltin ta’ bejn sitt ġimgħat u 16-il sena jingħataw bla ħlas diversi tipi ta’ tilqim kontra mard bħas-sogħla konvulsiva, il-Hepatitis B, it-Tuberkolożi u l-MMR – li tinkludi l-Gattone, il-Ħożba Ġermaniża u l-Ħożba. Id-Direttur tad-Dipartiment tal-Promozzjoni tas-Saħħa, Dr Charmaine Gauci saħqet li minkejja li f’Malta hawn rata baxxa ħafna ta’ dan it-tip ta’ mard, xorta hu importanti li dan it-tilqim jibqa’ jingħata. Spjegat li barra minn Malta inkluż fl-Ewropa llum, hemm diversi tipi ta’ mard fosthom il-ħożba fi Franza, l-Ġermanja u l-Ingilterra u min ma jkunx imlaqqam ikollu riskju akbar li jimrad bil-ħożba. Dr Gauci spjegat li f’Malta ikun hawn każ jew tnejn ta’ ħożba fis-sena. Innotat li r-rata hi baxxa sforż il-ħidma qawwija biex it-tfal jieħdu din it-tilqima tal-MMR. Dr Gauci qalet li l-bniet ta’ 12-il sena qed jingħataw bla ħlas tilqima li tipproteġġi kontra l-Human Papilloma Virus li jista jwassal għall-kanċer fl-għonq tal-utru. Id-Direttur tad-Dipartiment tal-Promozzjoni tas-Saħħa, żiedet li l-immigranti kollha, tfal u kbar li jaslu Malta illegalment jingħataw it-tilqim kollu fuq l-iskeda Maltija.